Nuwe adjunk-OB benoemAdv. Kholeka Gcaleka is benoem as nuwe adjunk-OB. (Foto: Twitter) Adv. Kholeka Gcaleka is uit ŉ kortlys van agt kandidate vir die pos van nuwe adjunk- Openbare Beskermer (OB) benoem. Die portefeuljekomitee oor justisie en korrektiewe dienste het gister beraadslaag nadat onderhoude met die kandidate vroeër gedoen is. Die komitee het aanvanklik 29 benoemings of aansoeke ontvang, waarvan drie dit teruggetrek of van die hand gewys het. Uit die oorblywende 26 kandidate het ses nie voldoen aan die vereistes vir die pos nie en is dus glad nie daarvoor oorweeg nie. Verlede maand is agt kandidate vir die kortlys bekend gemaak. Hulle was advokate Shadrack Nkuna, Gcaleka, Moshoeshoe Moshoeshoe, Puleng Matshelo, Lwazi Kubukeli, Noxolo Mbangeni, Sonwabile Mancotywa, asook Buang Jones. Die kandidate se akademiese kwalifikasies is nagegaan en hulle moes sekerheidsklaring ondergaan, waarna Mancotywa aan die proses onttrek het. Die kandidate se CV’s is ook op die parlement se webwerf bekend gemaak en die publiek kon insette daaroor lewer. “Die komitee verwelkom die beduidende openbare belang in die proses. Die komitee het ook ingestem om die openbare deelname te fasiliteer sodat die proses deursigtig en oop is. Ons is dank verskuldig aan die publiek vir hul bydrae tot die proses wat gehelp het om dié benoeming in die nasionale vergadering te maak,” het Bulelani Magwanishe, komiteevoorsitter, gesê. Gcaleka is ŉ voormalige regsadviseur van oudmin. Malusi Gigaba en was in dié pos toe die howe wesenlik bevind het dat Gigaba onder eed gelieg het. City Press het vroeër berig die DA en EFF het ten sterkste kapsie gemaak teen Gcaleka en het Moshoeshoe vir die pos ondersteun, terwyl ANC-LP’s haar as voorkeurkandidaat gesteun het. Die EFF het Gcaleka selfs vóór die onderhoudproses as kandidaat verwerp, terwyl die DA se Glynnis Breytenbach haar “verdedigend en emosioneel” genoem het. LP’s van albei partye het hul “beswaar” teen en “verwerping” van Gcaleka as kandidaat te kenne gegee.